5 vas wat hulle glo as polisielede voordoen | Netwerk24
Deur Marietie Louw-Carstens 18 Mei 2021 15:55
Lt.kol. Mampashwa Seabi, polisiewoordvoerder in Limpopo, sê die mans is tussen 27 en 44 jaar oud en is in die Skierlik-nedersetting in Hoopdal buite Thabazimbi aangekeer.
Hy sê die polisie het 'n klag ontvang dat die mans hulself glo in 'n taverne as polisielede voorgedoen het.
Die koeëlvaste polisiebaadjie waarop die polisie in Thabazimbi afgekom het. Foto: SAPD
Die polisie het Maandag op die mans toegeslaan. Hulle het in 'n Volkswagen Polo probeer vlug, maar is vasgetrek.
Seabi sê daar is in die motor afgekom op 'n koeëlvaste polisiebaadjie, die broek van 'n polisie-uniform, 'n polisiebelt, twee polisiekentekens met die range van konstabel daarop en 'n 9 mm-pistool.
Daar is ook op patrone, 'n polisieglimbaadjie en die Volkswagen Polo, wat vermoedelik gesteel is, beslag gelê.
Die polisie is besig om vas te stel of die mans moontlik met vorige misdade verbind kan word.
Die vuurwapen waarop die polisie in Thabazimbi beslag gelê het. Foto: SAPD
Hulle sal eersdaags in die landdroshof in Thabazimbi op aanklagte van die besit van 'n ongelisensieerde vuurwapen asook onwettige ammunisie en dat hulle hulself as polisielede voorgedoen het, verskyn.